በአክሲዮን ማህበራት ላይ የሚታዩ ችግሮችን ለመፍታት የህግ ማዕቀፍ እየተዘጋጀ ነው
በአክሲዮን ገበያ አሠራርና አመራር ላይ የሚታዩ ችግሮችን ለመፍታት የሚያስችል የህግ ማዕቀፍ እየተዘጋጀ መሆኑን የንግድ ሚኒስቴር አስታወቀ፡፡ዋሚኮ በአክሲዮን ገበያ ዙሪያ በእንነጋገር ፕሮግራሙ ባዘጋጀው ፕሮግራም ላይ የተሳተፉ አካላት እንደገለፁት የአክሲዮን ገበያ ለኢኮኖሚ ዕድገት የላቀ አስተዋፅኦ ያለው ቢሆንም አሁን ባለው ተጨባጭ ሁኔታ በዘርፉ የአሠራር፣ የአመራርና የህግ ክፍተቶች እንዳሉበት ተገልጿል፡፡በቴሌቭዠን ፕሮግራሙ ባዘጋጀው ውይይት ላይ የተሳተፉ ጉዳዩ የሚመለከታቸው አካላት እንደገለፁት በአገራችን የሚታየው የአክሲዮን ገበያ ከአሠራር፣ ከአመራር እና ከህግ አንፃር ክፍተቶች ያሉበት ነው፡፡ እስካሁን ባለው ሂደት በአክሲዮን ገበያ ስም የተለያዩ ሰዎች ንብረት እስከመዘረፍ የተደረሰበት ሁኔታ መፈጠሩንም ተወያዮቹ ጠቁመዋል፡፡  በተለይ በዘርፉ አንዳንድ ግለሰቦች በአክሲዮን ገበያ ስም የሚያካሄዷቸው ህገወጥ ተግባራት ዘርፉ እንዳያድግና ህብረተሰቡም በዚህ ገበያ ላይ በስፋት እንዳይሳተፍ እምነት እንዳሳጡት የጠቆሙት ተሳታፊዎቹ ህገወጥ ማስታወቂያዎችም የራሳቸውን አሉታዊ ጫና መፍጠራቸውን ጠቁመዋል፡፡በሌላ በኩል በአክሲዮን ገበያ ላይ የሚሠማሩ አባላት በአጭር ጊዜ ትርፍ ለማግኘት ባላቸው ፍላጎት በአክሲዮን ገበያ አሠራርና አመራር ላይ ጫና እንደሚፈጥሩም ተጠቁሟል፡፡  እነዚህን ችግሮች ለመፍታት የንግድ ሚኒስቴር ከሚመለከታቸው አካላት ጋር በመሆን የተለያዩ እርምጃዎችን እየወሰደ መሆኑን በንግድ ሚኒስቴር የንግድና ዘርፍ ማህበራት ጉዳዮች ክትትል እና ድጋፍ ዳይሬክቶሬት ዳይሬክተር ተወካይ አቶ ዮሴፍ ዓለሙ ጠቁመዋል ።እንደ አቶ  ዮሴፍ  ገለጻ  ችግሩን በዘላቂነት ለመፍታት የህግ ማዕቀፍ ማዘጋጀት ተገቢ መሆኑ ታምኖበት የአክሲዮን ማህበራት የሚመሩበት ረቂቅ አዋጅ ተዘጋጅቶ ለሚመለከታቸው አካላት መላኩን ተናግረዋል፡፡